
A kosárfonás, mint felnőttképzési lehetőség

Mai modern világunkban a környezet megváltozásával a népiség fogalma a társadalom bizonyos köreiben jelentőségét vesztette, vagy feledésbe merült. A régi életforma átalakulásával a hajdani, mindennapos tárgyak is más jelentést, rendeltetést kaptak.
Korunkban figyelembe kell venni azt a megállapítást, hogy a jövő az egymásmellettiségé, a legősibb és a legújabb találkozásáé, a sokoldalúságé. Szerencsére van olyan réteg is, amely érdeklődik a múlt, a magyar nép hagyományos kultúrája iránt, és mindezek ápolására, felelevenítésére is késztetést érez.
A hagyományos népi kultúra értékhordozó szerepét korunk felismerte. Sokan érdeklődnek iránta, ragaszkodnak fenntartásához, szívesen áldoznak rá szabadidejükből. Így került sor a különféle szabadidős kézműves foglalkozások, szakkörök, tanfolyamok létrehozására. Városunk művelődési házainak egy részében is kitüntetett szerepe van a hagyományápolásnak. Több helyen működik kosárfonó tanfolyam, ahol a résztvevők megismerhetik a hagyományt, az elődeink által készített használati tárgyakat, a paraszti kosárfonás értékeit, a népi kultúra üzenetét, a díszítőelemek alkalmazását, a fonott tárgyak szerepét mai ízlésvilágunkban.
Az idejáró emberek vállalják önmaguk rendszeres továbbképzését, ezáltal személyiségük fejlesztését, kiteljesedését.
Fontos feladat a hagyományt összeötvözni a modern kultúrával, valamint azon munkálkodni, hogy minél többen bekapcsolódhassanak az élethosszig tartó tanulás folyamatába, hogy még szélesebb rétegeket érintsen meg a hagyományos népi kultúra. Bízni kell abban, hogy ők már nemcsak a művelői, hanem a kultúra átadói is lesznek egyben.



